<<Թանգարանային հավաքածուները ստեղծում են կապեր>> խորագրի համատեքստում թանգարանը գիշերասեր այցելուներին կներկայացնի ճանաչողական ֆիլմ` մարդկության հիշողություն համարվող աշխարհահռչակ Բրիտանական թանգարանի հավաքածուների վերաբերյալ: Ֆիլմը, ոը 2013թ. ամռանն արգելոց-թանգարանին է նվիրել ճանաչողական այցով Էրեբունի այցելած Բրիտանական թանգարանի պատվիրակությունը, 40 րոպե տևողությամբ յուրօրինակ շրջայց է թանգարանի սրահներով: Այն այցելուին կծանոթացնի թանգարանի ամենահայտնի առարկաներին և, միաժամանակ, ամեն մեկին հնարավորություն կտա պատկերացնել իր տեղը համաշխարհային պատմության մեջ: Ֆիլմը կցուցադրվի ժամը մեկ պարբերականությամբ (ժամը` 18:00, 19:00, 20:00)` ընդմիջվելով <<Վան>> ազգագրական համույթի երգ ու պարի կենդանի կատարումներով: <<Ուրֆանե>>, <<Սեբաստիո>>, <<Զընգըրթա>> պարերը, <<Ամռան գիշեր>>, <<Աշնան գիշեր>>, <<Ճախարակ>> և այլ երգերը այցելուին գուցեև կտանեն Վան-Ուրարտուի ոչ նյութական մշակույթի ակունքներ: